Reġistrat interess sostanzjali għall-iżvilupp, l-operat u t-tmexxija ta’ jott marina ġdida f’Sa Maison. Aktar minn 20 entità, kemm Maltin kif ukoll barranin, ġabru kopja tad-dokument ta’ sejħa għal proposti maħruġa minn Transport Malta. Iż-żmien biex jiġu preżentati l-proposti ġie estiż sal-ewwel ġimgħa tax-xahar id-dieħel. L-istess bħax-xatt f’Ta’ Xbiex u l-Imsida, il-gvern qed jippjana li x-xatt f’Tal-Pieta’, fil-parti magħrufa bħala Sa Maison, tiġi żviluppata jott marina li toffri irmiġġ għal mill-anqas 240 jott. Għal dan il-għan, f’Lulju Transport Malta ħarġet sejħa għal proposti għall-iżvilupp, l-operat u l-immaniġġjar tal-jott marina b’konċessjoni għal 25 sena. Transport Malta qalet li dan il-proġett jirrispondi għall-ħtieġa ta’ aktar faċilitajiet ta’ irmiġġ għal jottijiet u jimxi id f’id mal-politika tal-Gvern li jkompli jappoġġja l-iżvilupp ta’ din l-industrija. Skont is-sejħa, apparti l-pontoons jew sistemi ta’ irmiġġ biex jakkomodaw l-akbar ammont possibbli ta’ jottijiet, l-investiment mill-operatur il-ġdid se jinkludi t-tisbiħ taż-żona qrib il-jott marina li għandha tibqa’ aċċessibbli l-ħin kollu. Magħhom miżuri li jilqgħu għal maltemp u faċilitajiet ta’ livell fuq ix-xatt għas-sidien tal-jottijiet. tvm.com.mt hu infurmat li Transport Malta għandha ftehim mal-Forzi Armati biex il-grada tal-bażi tal-Iskwadra Marittima fin-naħa ta’ Sa Maison tidħol aktar ‘il ġewwa biex ikun hemm aktar spazju għall-iżvilupp propost. Meta ż-żona tingħata f’idejn l-operatur tal-jott marina, il-vapuri tal-Gozo Channel li minn hawnhekk joperaw vjaġġi b’merkanzija lejn Għawdex, se jibdew jitrakkaw f’pot ieħor. Kelliema għall-Ministeru tat-Trasport qalet li kien hemm aktar minn 20 entita’, bejn Maltin u barranin, li ġabru mingħand Transport Malta d-dokument b’din is-sejħa għal proposti. L-istess kelliema qalet li d-data tal-għeluq biex jiġu preżentati l-proposti ġiet estiża sas-7 ta’ Ottubru u wara jinħatar kumitat biex jevalwa s-sottomissjonijiet.